钦定古今图书集成/理学汇编/经籍典/第192卷 > 明春秋大全 > 纲领
## 钦定古今图书集成/理学汇编/经籍典/第192卷 > 明春秋大全 > 纲领

胡氏曰：“学《春秋》者必知纲领，然后众目有条而不紊。”
自孟轲氏而下，发明纲领者凡七家。今载七家精要
之词于卷首，智者即词以观义，则思过半矣。

孟轲氏曰：“《春秋》，天子之事也。昔者禹抑洪水而天下
平，周公膺戎狄，驱猛兽而百姓宁，孔子成《春秋》而乱
臣贼子惧。”又曰：“王者之迹熄而诗亡，《诗》亡然后《春秋》
作。晋之乘，楚之梼杌，鲁之《春秋》，一也。其事则齐桓、晋
文，其文则史，其义则丘窃取之矣。”又曰：“《春秋》无义战，
彼善于此则有之矣。征者，上伐下也，敌国不相征也。”
庄周曰：“《春秋》经世。先王之志也。圣人议而不辨。”又曰：
“《春秋》以道名分。”

汉董仲舒记夫子之言曰：“我欲载之空言，不如见之
于行事之深切著明也”，诵其师说曰：“拨乱世反之止，
莫近《春秋》。”其自言曰：“有国者不可以不知《春秋》，前有
谗而不见，后有贼而不知，为人臣者不可以不知《春
秋》，守经事而不知其宜，遭变事而不知其权，为人君
父而不通《春秋》之义者，必蒙首恶之名，为人臣子而”
不通《春秋》之义者，必陷篡弑之罪，故《春秋》，礼义之大
宗也。

隋王通曰：“《春秋》之于王道，是轻重之权衡，曲直之绳
墨也，舍则无所取衷矣。”又曰：“《春秋》其以天道终乎”，故
止于获麟。

宋西都邵雍曰：“《春秋》，孔子之刑书也，功过不相掩。五
伯者，功之首、罪之魁也。先定五伯之功过而学《春秋》，
则大意立矣。《春秋》之间，有功者未有大于四国者也，
有过者亦未有大于四国者也，不先治四国之功过，
则事无统理，不得圣人之心矣。”

横渠张载曰：“《春秋》之书在古无有，乃仲尼所自作，惟
孟子为能知之，非理明义精，殆未可学。先儒未及此
而治之，故其说多凿。”

河南程颐曰：“《五经》载道之文，《春秋》圣人之用。《五经》之
有《春秋》，犹法律之有断例也。”又曰：“《五经》如药方，《春秋》
犹用药治病，圣人之用全在此书。”又曰：“《春秋》一句即
一事，是非便见于此，乃穷理之要。学者只观《春秋》，亦
可以尽道矣。”又曰：“《春秋传》为案，《经》为断。”又曰：“《春秋》之
文一一意在示人，如土功之事，无大小莫不书之，其”
意止欲人君重民力也。又曰：“《春秋》之法极谨严”，韩子
之言深得其旨。